**Adatvédelmi tájékoztató**

**A Transzlációs Medicina Doktori Program (TMDP) Keretében végzett adatkezeléséről**

A Semmelweis Egyetem Transzlációs Medicina Központ (továbbiakban: TMK) kiemelt figyelmet fordít arra, hogy adatkezelése során a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK irányelv hatályon kívül helyezéséről szóló az Európai Parlament és a Tanács (EU) 2016/679 Rendelet (továbbiakban: általános adatvédelmi rendelet), az információs önrendelkezési jogról és az információszabadságról szóló 2011. évi CXII. törvénynek (továbbiakban: Infotv.), az egyéb jogszabályoknak, és a Nemzeti Adatvédelmi és Információszabadság Hatóság (továbbiakban: NAIH) tevékenysége során kialakult adatvédelmi gyakorlatnak megfelelően járjon el.

1. **Az adatkezelő megnevezése**

Név: Semmelweis Egyetem

Székhely és levelezési cím: 1085 Budapest, Üllői út 26.

Képviselő: Dr. Merkely Béla rektor és Dr. Pavlik Lívia kancellár

Eljáró szervezeti egység: Transzlációs Medicina Központ (TMK)

Képviselő: Dr. Hegyi Péter

Kapcsolattartó neve: Turcsiné dr. Czapári Dóra

E-mail cím: czapari.dora@semmelweis-univ.hu

Adatvédelmi tisztviselő neve: Dr. Trócsányi Sára

Elérhetőség: adatvedelem@semmelweis-univ.hu

1. **A kezelt személyes adatok köre és azok forrása**

A kezelt adatok köre kiterjed a TMDP-ben való részvétel során a TMK rendelkezésére bocsátott adataira, a rendezvényeken – ideértve a „Progress Report” és egyéb szakmai rendezvényeket, konferenciákat - és a csoportmegbeszélésen készített kép és videófelvételekre, továbbá az évkönyv (Project Book”) készítéséhez szükséges adatokra.

Az adatok forrása az Ön adatszolgáltatása.

Amennyiben a kezelt érintetti adatokban az adatkezelési időszakban bármilyen módosítás vagy változás történne, kérjük, haladéktalanul jelezze a 1. pontban megadott kapcsolattartó személynek.

1. **Az adatkezelés célja, jogalapja**
	1. A TMK oktatás, mint közfeladatának végrehajtása érdekében (az általános adatvédelmi rendelet 6. cikk (1) bekezdés e) pont alapján) az intézmény rendeltetésszerű működése, a jelentkezők és a hallgatók jogainak gyakorlásához és kötelezettségeinek teljesítéséhez, valamint a képzés megszervezése [Nftv. 18. § (1) a), b), c) pont] céljából kezeli a hallgatók TMDP keretében végzett tevékenységére vonatkozó adatokat, így különösen teljesített tanulmányi eredményeit, feladatait, jelenlétre vonatkozó adatokat.
	2. A TMK az érintett kifejezett és önkéntes hozzájárulása (az általános adatvédelmi rendelet 6. cikk (1) bekezdés a) pont) alapján kép – és videófelvételeket készít a visszanézhetőség biztosítása céljából a TMDP keretében tartott előadásairól, hozzászólásairól, ideértve a „Progress Report”-ot, szakmai rendezvényeket, megbeszéléseket és konferenciákat. A visszanézhetőség a programban résztvevők fejlesztését, előadói készségeinek javítását célozza.
	3. A TMK az érintett kifejezett és önkéntes hozzájárulása (az általános adatvédelmi rendelet 6. cikk (1) bekezdés a) pont) esetén saját szakterületük és a TMDP népszerűsítése céljából a TMDP keretében - a „Progress Report”-on és egyéb szakmai rendezvényeken, konferenciákon, megbeszéléseken - tartott előadásairól és hozzászólásairól készített kép – és videófelvételeket az interneten nyilvánosságra hozza, ideérve különösen a közösségi platformokon és honlapján való megosztást.
	4. A TMK közfeladatának végrehajtása érdekében (az általános adatvédelmi rendelet 6. cikk (1) bekezdés e) pont alapján) a TMK tevékenységének bemutatása, a nyilvánosság tájékoztatása, valamint TMDP népszerűsítése céljából a résztvevőkről kép – és videófelvételeket készít a TMDP keretében szervezett rendezvényekről – ideértve a „Progress Report” és egyéb szakmai rendezvényeket, konferenciákat -, és azt az interneten nyilvánosságra hozza, ideérve különösen a közösségi platformokon és honlapján való megosztást. Amennyiben nem szeretné, hogy a rendezvényen felvétel készüljön Önről előzetesen jelezze ezt kérem, és ne vegyen részt személyesen a rendezvényen!
	5. A TMK oktatás, mint közfeladatának végrehajtása érdekében (az általános adatvédelmi rendelet 6. cikk (1) bekezdés e) pont alapján, Nftv. 18. § (1) a), b), c) pont) az egyes évfolyamokon járó PhD hallgatók és kutatási tevékenységük emlékének megőrzése céljából évkönyvet (Project Book”) készít a TMDP keretében végzett tudományos tevékenységéről, ami különösen az alábbi adatokat tartalmazza: név, PhD tanulmányok kezdete, évfolyam, tudományos tevékenységre vonatkozó adatok, - feltöltés esetén – képfelvétel.
	6. A TMK az érintett kifejezett és önkéntes hozzájárulása (az általános adatvédelmi rendelet 6. cikk (1) bekezdés a) pont) esetén saját szakterületük, valamint a TMDP népszerűsítése céljából az évkönyvet (Project Book”) közzéteszi az interneten, ideérve különösen a közösségi platformokat és honlapját.
2. **Az adatkezelés időtartama**

Az adatkezelés a 3.1., 3.4., és 3.5. pont esetében az Nftv.-ben meghatározott időtartamig, a többi esetében a hozzájárulás visszavonásáig tart. Felhívom a figyelmét arra, hogy a „Project Book” nyomtatásban is megjelenik, így amennyiben a papír alapú kiadás vonatkozásában való megjelenés ellen szeretne tiltakozni, az a nyomdába küldésig tehető meg.

1. **Az adatokat megismerő személyek köre, adatfeldolgozás, adattovábbítás**

Az adatokhoz a 3.1. és 3.2., pontokban meghatározott esetekben csak a Semmelweis Egyetem és TMK olyan szervezeti egységei, illetve munkatársai férhetnek hozzá, amely szervezeti egységnek a feladatai ellátásához az adatra szüksége van. A munkatársakat a megismert személyes adatok tekintetében titoktartási kötelezettség terheli.

A TMK a honlap, valamint online videótár üzemeltetéséhez a Transzlációs Medicina Alapítványt, mint adatfeldolgozót alkalmazza. Az adatfeldolgozó adatai:

Képviselő neve: Dr. Hegyi Péter

Székhelye: 6725 Szeged, Pálfy u. 52/D.

Elérhetőségek: tmalapitvany@gmail.com

A TMK az évkönyv nyomtatásához még nyomdát vesz igénybe, ezen kívül a személyes adatokat más címzett számára nem továbbítja vagy teszi megismerhetővé.

A 3.3. és 3.4., 3.6. pontok esetében TMK a kezelt adatokat internetes honlapokon is közzéteszi, 3.5. pont esetében a TMDP-ben résztvevő hallgatók rendelkezésére bocsátja. A hallgatók évkönyvvel kapcsolatos adatkezeléséért TMK nem vállal felelőssége.

1. **Adatbiztonság**

A TMK megfelelő technikai és szervezési intézkedések alkalmazásával biztosítja az érintett személyes adatainak megfelelő biztonságát, az adatok jogosulatlan vagy jogellenes kezelésével, véletlen elvesztésével, megsemmisítésével vagy károsodásával szembeni védelmet is ideértve. Az alkalmazott adatbiztonsági intézkedésekről további információk találhatók a Semmelweis Egyetem Adatvédelmi Szabályzatában, valamint Információbiztonsági Szabályzatában.

1. **Az érintettek jogai és gyakorlásuk**
	1. Az érintett jogosult a rá vonatkozó adatkezeléshez kapcsolódóan az általános adatvédelmi rendelet 15. cikkében meghatározott információkhoz hozzáférni (hozzáférési jog), ideértve különösen azt, hogy a TMK tájékoztassa, hogy
* mely személyes adatait,
* milyen célból és jogalappal,
* milyen forrásból gyűjtve kezeli;
* mennyi a tárolás tervezett időtartama vagy melyek az időtartam meghatározásának szempontjai;
* a TMK kinek, mikor, mely személyes adataihoz biztosított hozzáférést vagy kinek továbbította a személyes adatait; valamint
* az érintett milyen jogokkal, panasztételi és jogorvoslati lehetőségekkel rendelkezik az adatkezelés során.
	1. Az érintett jogosult a rá vonatkozó pontatlan (téves vagy hiányos) személyes adatok kijavítására, helyesbítésére az általános adatvédelmi rendelet 16. cikke alapján (helyesbítéshez való jog).
	2. Az érintett az általános adatvédelmi rendelet 17. cikk értelmében jogosult személyes adatai törlésére (törléshez való jog), ha
* a személyes adatokra már nincs szükség abból a célból, amelyből azokat gyűjtötték vagy más módon kezelték;
* hozzájáruláson alapuló adatkezelés esetén az érintett visszavonja a hozzájárulását, és az adatkezelésnek nincs más jogalapja;
* az érintett a 7.7 alapján eredményesen tiltakozott az adatkezelés ellen;
* a személyes adatokat jogellenesen kezelték;
* a személyes adatokat jogi kötelezettség teljesítéséhez törölni kell;

Nem kerül sor az adatok törlésére, amennyiben az adatkezelés szükséges

* jogi kötelezettség teljesítése, vagy közfeladat vagy közhatalmi jogosítvány gyakorlása céljából;
* jogi igények előterjesztéséhez, érvényesítéséhez, illetve védelméhez;
* a véleménynyilvánítás szabadságához és a tájékozódáshoz való jog gyakorlása céljából;
* a népegészségügy területét érintő közérdek alapján;
* közérdekű archiválás céljából, tudományos és történelmi kutatási vagy statisztikai célból, amennyiben a törléshez való jog valószínűsíthetően lehetetlenné tenné vagy komolyan veszélyeztetné ezt az adatkezelést.
	1. Az érintett jogosult az általános adatvédelmi rendelet 18. cikkben meghatározottak szerint a személyes adataira vonatkozó adatkezelés korlátozását kérni (korlátozáshoz való jog), ha:
* az érintett vitatja a személyes adatok pontosságát, ez esetben a korlátozás arra az időtartamra vonatkozik, amely lehetővé teszi, hogy a TMK ellenőrizze a személyes adatok pontosságát;
* az érintett a 7.7. pont alapján tiltakozott az adatkezelés ellen; ez esetben a korlátozás arra az időtartamra vonatkozik, amíg megállapításra nem kerül, hogy a TMK a tiltakozásnak helyt ad-e.
* az adatkezelés jogellenes, és az érintett ellenzi az adatok törlését, és ehelyett kéri azok felhasználásának korlátozását; vagy
* a TMK-nak már nincs szüksége a személyes adatokra adatkezelés céljából, de az érintett igényli azokat jogi igények előterjesztéséhez, érvényesítéséhez vagy védelméhez.

A korlátozás alá eső személyes adatokat a tárolás kivételével csak az érintett hozzájárulásával, vagy jogi igények előterjesztéséhez, érvényesítéséhez vagy védelméhez, vagy más természetes vagy jogi személy jogainak védelme érdekében, vagy az Unió, illetve valamely tagállam fontos közérdekéből lehet kezelni.

* 1. Hozzájáruláson alapuló adatkezelés esetén az érintett jogosult arra, hogy a hozzájárulását bármikor indokolás nélkül visszavonja az általános adatvédelmi rendelet 7. cikk (3) bekezdés alapján (hozzájárulás visszavonásának joga). A visszavonást írásban vagy olyan formában kell megtenni, ahogy a hozzájárulást megadta. A visszavonás nem érinti a visszavonás előtti adatkezelés jogszerűségét.
	2. Hozzájáruláson alapuló vagy szerződés teljesítése érdekében végzett automatizált (elektronikus) adatkezelés esetén az érintett az általános adatvédelmi rendelet 20. cikkében meghatározottak szerint jogosult a rá vonatkozó, általa megadott személyes adatokat széles körben használt elektronikus formában megkapni vagy a TMK-tól kérni az adatok más adatkezelő részére történő továbbítását (adathordozhatósághoz való jog).
	3. Közfeladatellátás vagy közhatalomgyakorlás érdekében végzett, valamint érdekmérlegelésen alapuló adatkezelés esetén az érintett jogosult valamely saját helyzetével kapcsolatos okból az adatkezeléssel szemben tiltakozni (tiltakozáshoz való jog). Az általános adatvédelmi rendelet 21. cikke alapján a TMK a személyes adatokat nem kezelheti tovább, kivéve, ha bizonyítja, hogy az adatkezelést olyan kényszerítő erejű jogos okok indokolják, amelyek elsőbbséget élveznek az érintett érdekeivel, jogaival és szabadságaival szemben, vagy amelyek jogi igények előterjesztéséhez, érvényesítéséhez vagy védelméhez kapcsolódnak.
	4. Az érintett a jogait az 1. pontban megjelölt kapcsolattartó vagy az adatvédelmi tisztviselő elérhetőségein díjmentesen gyakorolhatja. Az érintetti joggyakorláshoz a legtöbb esetben az érintett azonosítására, míg egyes esetekben (pl. helyesbítéshez való jog gyakorlása) valamely további adat igazolására lehet szükség. Az érintetti joggyakorlásra irányuló kérelmet a TMK legkésőbb egy hónapon belül elbírálja. Szükség esetén, figyelembe véve a kérelem összetettségét és a kérelmek számát, ez a határidő további két hónappal meghosszabbítható, a meghosszabbításról az érintett 1 hónapon belül tájékoztatást kap.
1. **Panasztétel és jogorvoslati lehetőségek**

Az adatkezeléssel kapcsolatos esetleges panaszát a 1. pontban megjelölt kapcsolattartó elérhetőségein teheti meg. Amennyiben postai úton kíván panaszt tenni, azt az 1. pontban megjelölt kapcsolattartónak, az ott megjelölt címre címezve teheti meg.

Ha úgy ítéli meg, hogy személyes adatai kezelésével kapcsolatban jogsérelem érte vagy annak közvetlen veszélye fennáll, a Nemzeti Adatvédelmi és Információszabadság Hatósághoz (levelezési cím: 1363 Budapest, Pf. 9. telefon: +36 (1) 391-1400, email: ugyfelszolgalat@naih.hu, honlap: <https://naih.hu>) fordulhat.

Az adatvédelmi jogainak megsértése esetén bírósághoz is fordulhat, a pert – választása szerint – a lakóhelye vagy tartózkodási helye szerint illetékes törvényszék előtt is megindíthatja.